3 in hof ná ontvoering, aanranding | Netwerk24
Deur André Damons 11 Februarie 2019 16:23
Drie mans van Thabong by Welkom in die Vrystaat verskyn weer Dinsdag in die hof nadat hulle na bewering 'n man ontvoer en aangerand het.
Richard Pandu (28), Jabulani Terry Ngomane (30) en Polite Rikhotso (26) het reeds verlede week in die landdroshof in Welkom verskyn nadat hulle na bewering Thembani Seuntjie Mzili (37) op 3 Februarie ontvoer en aangerand het.
Hulle het ook op 'n aanklag van poging tot moord in die hof verskyn omdat hulle glo dieselfde dag op Adbul Makhubela (29), Mzili se vriend, geskiet het.
Die polisie soek nog na die drie se makkers wat glo saam met hulle was.
'n Man het uitgeklim en Mzili glo op die linkerknie geskop en hom in die motor gedwing.
Hul verhoor is tot Dinsdag uitgestel wanneer hulle waarskynlik om borgtog aansoek sal doen.
Sers. Mamello Mokhuoane, polisiewoordvoerder, sê Mzili en Makhubela het omstreeks 20:40 in Thabong gery toe hulle by 'n winkel gestop het omdat Makhubela sigarette wou koop.
Mzili het buite die motor gewag toe 'n Mercedes-Benz skielik naby sy motor stilgehou het. Die mans het na bewering na Makhubela gesoek, maar toe Mzili gegryp.
Volgens Mokhuoane het Makhubela gesien wat gebeur en het hy vinnig in sy motor gespring en gevlug, waarna die vyf mans hom agternagesit en glo op hom geskiet het.
Hy kon van hulle wegkom en het die voorval by die Thabong-polisiekantoor aangemeld.
Die mans het Mzili in 'n straat aangerand en hom met 'n vuurwapen gedreig.
Mokhuoane sê hulle het hom aangerand totdat hy sy bewussyn verloor het. Die mans het hom daarna in 'n sloot gegooi omdat hulle vermoedelik gedink het hy is dood.
Mzili het in die vroeë oggendure eers weer sy bewussyn herwin en het om hulp geroep toe 'n verbyganger sy noodkrete hoor en tot sy redding gekom het.